Nkandla-komitee gevra om Zuma te dagvaarPres. Jacob Zuma se woning in Nkandla, KwaZulu-Natal Die parlement se ad hoc-komitee oor die Nkandla-skandaal het Dinsdag ANC-LP Cedric Frolick as sy voorsitter aangekondig, te midde van versoeke van die opposisie dat pres. Jacob Zuma geroep moet word om verantwoording te doen oor uitgawes by sy privaatwoning. Mmusi Maimane, parlementêre leier van die DA, wou by Frolick weet of die komitee die vermoë het om ŉ dagvaarding uit te reik en gesê die komitee moet in só geval by sy volgende vergadering besluit wie voor die komitee moet verskyn. Julius Malema, leier van die Ekonomiese Vryheidsvegters (EFF), het Maimane se versoek ondersteun. “Julle kan nie die tydskedule bespreek sonder om te bepaal wie gedagvaar gaan word om voor die komitee te verskyn nie, aangesien dit die tydskedule sal beïnvloed,” het hy gesê. Hy was egter meer kras toe hy met verslaggewers gepraat het: “Zuma moet hierheen kom. Die grootste boef moet verantwoording kom doen.” Die ANC en Frolick het egter volgehou dat dit voortydig is om te oorweeg om enigiemand te roep voordat hy oor verskeie verslae rakende die Nkandla-projek van R246 miljoen beraadslaag het. “Die vraag oor wie gedagvaar moet word is nie iets wat mens net opstel soos ŉ inkopielys nie,” het Mathole Motshekga, die voormalige ANC-hoofsweep, gesê. “Mens oorweeg die verslae en die verslae sal self ŉ aanduiding gee oor die behoefte en dan word besluite daarvolgens geneem.” Zuma het onder skoot gekom nadat hy versuim het om te reageer op Thuli Madonsela, die Openbare Beskermer, se aanbeveling om ŉ gedeelte van die geld, wat aan Nkandla spandeer is, terug te betaal. Malema en Maimane, wie se partye Madonsela teen die ANC verdedig het, het gesê sy moet ook voor die komitee verskyn. Malema het gesê hy wil weet of haar verslag bevind het dat die president nie die parlement mislei het, toe hy ontken het dat staatsgeld aan sy privaatwoning spandeer is nie. “Ons dink sy het koue voete gekry,” het hy gesê.